Europa-Parlamentets beslutning

af 10. maj 2011

med bemærkningerne, der er en integrerende del af afgørelsen om decharge for gennemførelsen af budgettet for EF-Fiskerikontrolagenturet for regnskabsåret 2009

EUROPA-PARLAMENTET,

der henviser til det endelige årsregnskab for EF-Fiskerikontrolagenturet for regnskabsåret 2009,

der henviser til Revisionsrettens beretning om årsregnskabet for EF-Fiskerikontrolagenturet for regnskabsåret 2009 med agenturets svar [1],

der henviser til Rådets henstilling af 15. februar 2011 (05892/2011 — C7-0052/2011),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Rådets forordning (EF) nr. 768/2005 af 26. april 2005 om oprettelse af et EF-fiskerikontrolagentur [3], særlig artikel 36,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Fiskeriudvalget (A7-0118/2011),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2009 er rigtigt, og at de underliggende transaktioner er lovlige og formelt rigtige,

B. der henviser til, at Parlamentet den 5. maj 2010 meddelte decharge til EF-Fiskerikontrolagenturets administrerende direktør for gennemførelsen af agenturets budget for regnskabsåret 2008 [5] og i beslutningen med bemærkningerne til afgørelsen bl.a.:

- henledte opmærksomheden på nødvendigheden af, at agenturet håndterer svaghederne i programmeringen af sine aktiviteter, så det sikres, at procedurerne for opstilling af budgettet i fremtiden er tilstrækkeligt strikse og ikke medfører, at budgetposterne bliver forhøjet og/eller formindsket

- noterede sig, at agenturet ikke udarbejdede et flerårigt arbejdsprogram,

C. der henviser til, at agenturets budget for 2009 var 10100000 EUR, hvilket er en stigning på 18 % i forhold til regnskabsåret 2008,

Præstationer

1. lykønsker agenturet med at have vedtaget sit flerårige arbejdsprogram for 2011-2015 den 19. oktober 2010; understreger betydningen af et sådant dokument, således at agenturet kan træffe effektive organisatoriske foranstaltninger med henblik på at gennemføre sin strategi og nå sine mål;

2. opfordrer igen agenturet til i en oversigt, der vedføjes næste årsberetning fra Revisionsretten, at redegøre for de ting, der er blevet gennemført i det regnskabsår, der er under dechargebehandling, i sammenligning med det forudgående regnskabsår, således at dechargemyndigheden bedre kan vurdere agenturets præstationer fra år til år;

3. opfordrer agenturet til at forbedre sit årlige arbejdsprogram ved at inkludere specifikke og målbare mål både for politikområdet og for de operationelle aktiviteter samt ved at etablere SMART-indikatorer; opfordrer ligeledes agenturet til at udvikle nøgleresultatindikatorer inden for de administrative støttefunktioner;

4. opfordrer endvidere agenturet til at overveje at lade et Gantt-diagram indgå i programmeringen af de operationelle aktiviteter, så det hurtigt kan fastslås, hvor lang tid den enkelte medarbejder har brugt på et projekt, og en resultatorienteret tilgang kan fremmes; anmoder derfor agenturet om at underrette dechargemyndigheden om de fremskridt, der gøres i denne henseende;

5. minder om, at en delegation fra Fiskeriudvalget besøgte agenturet i juni 2010 og var meget tilfreds med den generelle tilstand af agenturets anliggender, navnlig gennemførelsen af de fælles planer for ressourceanvendelse;

Menneskelige ressourcer

6. opfordrer agenturet til at rette op på sine svagheder i forbindelse med rekrutteringsplanlægningen; bemærker i øvrigt, at Revisionsretten rapporterede, at kun 44 ud af 55 planlagte midlertidige stillinger var besat (80 %);

Intern revision

7. glæder sig over agenturets initiativ til at revidere sine budgetprocedurer og tilhørende finansielle kredsløb, udpege anvisningsberettigede samt investere i uddannelse af personalet inden for økonomisk forvaltning;

8. lykønsker agenturet med i 2008 at have etableret en intern revisionsfunktion (intern revisionsfunktion-IAC), hvis opgave er at yde støtte og bistand til agenturets administrerende direktør og ledelse vedrørende intern kontrol, risikovurdering og intern revision; bemærker, at agenturet ikke har ansat en IAC på fuld tid, men deler denne tjeneste med Det Europæiske Agentur for Søfartssikkerhed (EMSA) i Lissabon; anerkender i den forbindelse, at der er indgået en serviceniveauaftale mellem agenturet og EMSA den 17. juni 2008; anser derfor denne delte ydelse som et eksempel på bedste praksis, der bør fremmes af andre agenturer;

9. erkender, at IAC udførte to revisioner i 2009, en vedrørende gennemførelsen af standarder for intern kontrol og den anden vedrørende betalingscyklussen; opfordrer agenturet til at underrette dechargemyndigheden om henstillinger fra den interne revisionsfunktion, og hvilke foranstaltninger der træffes af agenturet;

10. opfordrer den administrerende direktør for agenturet til fuldt ud at overholde sin pligt til i sin beretning til dechargemyndigheden, der opsummerer beretningen fra den interne revisionstjeneste (IAS), at medtage alle henstillinger (herunder de henstillinger, der evt. kunne blive afvist af agenturet) og alle foranstaltninger, der træffes i henhold til disse henstillinger; opfordrer derfor den administrerende direktør for agenturet til at give oplysninger om indholdet af de fire "meget vigtige" IAS-henstillinger og de foranstaltninger, som agenturet har truffet;

11. opfordrer agenturet til at revidere sit interne kontrolsystem for at understøtte den administrerende direktørs årlige revisionserklæring og at gennemgå alle sine procedurer, både administrative og operationelle, med efterfølgende dokumentation af arbejdsgangen og centrale kontroller; tilskynder endvidere agenturet til at oprette en risikostyringsfunktion til registrering af risici og udarbejdelse af planer for afhjælpende foranstaltninger;

12. henviser i forbindelse med de øvrige bemærkninger, der ledsager dechargeafgørelsen, og som er af horisontal karakter, til sin beslutning af 10. maj 2011 [6] om præstationer, økonomisk forvaltning og kontrol med agenturer.

[1] EUT C 338 af 14.12.2010, s. 1.

[2] EFT L 248 af 16.9.2002, s. 1.

[3] EUT L 128 af 21.5.2005, s. 1.

[4] EFT L 357 af 31.12.2002, s. 72.

[5] EUT L 252 af 25.9.2010, s. 128.

[6] Vedtagne tekster, P7_TA(2011)0163 (Se side 269 i denne EUT).

--------------------------------------------------